E-5330/2008

Mál þetta, sem dómtekið var hinn 24. nóvember sl., er höfðað fyrir dómþinginu af Nýja Glitni banka hf., Kirkjusandi 2, Reykjavík, f.h. Glitnis fjármögnunar, s.st., á hendur K-kk-þgf R-kk-þgf G-kk-þgf, Hrefnugötu 2, Reykjavík, og J-kk-þgf Þ-kk-þgf B-kk-þgf, Hvammabraut 6, Hafnarfirði, með stefnu birtri hinn 12. júní 2008.

Dómkröfur stefnanda eru þær, að stefndu verði dæmdir til að greiða stefnanda 4.898.313 krónur, ásamt dráttarvöxtum samkvæmt 1. mgr. 6. gr. laga nr. 38/2001, af 54.738 krónum frá 15. janúar 2008 til 15. febrúar 2008, en af 114.954 krónum frá þeim degi til 15. mars 2008, en af 178.100 krónum frá þeim degi til 10. apríl 2008, en af 4.898.313 krónum frá þeim degi til greiðsludags, allt að frádregnum innborgunum að fjárhæð 2.770.372 krónur. Þá er krafist málskostnaðar að mati dómsins, auk virðisaukaskatts.

Dómkröfur stefndu voru þær aðallega, að málinu yrði frávísað, en til vara krafðist stefndi J-kk-nf Þ-kk-nf B-kk-nf, þess að hann yrði sýknaður af dómkröfum stefnanda. Til þrautavara kröfðust stefndu lækkunar á dómkröfum stefnanda. Auk þess kröfðust stefndu málskostnaðar, auk virðisaukaskatts, úr hendi stefnanda, að skaðlausu, en til vara að málskostnaður yrði látinn niður falla.

Í þinghaldi hinn 24. nóvember sl., féll þingsókn niður af hálfu stefndu og var málið þá dómtekið að kröfu lögmanns stefnanda.

II

Málavextir eru þeir, að hinn 17. ágúst 2007, var gerður svokallaður kaupleigusamningur, milli Glitnis, sem var leigusali, og stefnda, K-kk-ef R-kk-ef G-kk-ef, sem var leigutaki. Samkvæmt samningnum leigði Glitnir stefnda, K-kk-þgf R-kk-þgf, bifreiðina BMW 3, nýskráðan 09/2005, fast.nr. VA-117. Skyldi samningurinn greiðast með 84 mánaðarlegum leigugreiðslum, er skyldu greiðast 15. hvers mánaðar, í fyrsta sinn hinn 15. nóvember 2007, hver að fjárhæð 54.381 króna. Samningsviðmiðun í upphafi miðaðist við JPY 50% og CHF 50%. Endanlegar fjárhæðir í erlendum myntum réðust af gengi á útborgunardegi samningsins.

Í 3. tl. 2. gr. skilmála samningsins segir, að þegar leigugjaldið sé gengistryggt miðað við breytingar sem verði á gengi erlendra gjaldmiðla gagnvart íslenskri krónu beri leigutaka að greiða leigusala á hverjum gjalddaga jafnvirði hinna erlendu gjaldmiðla miðaða við sölugengi þeirra gagnvart íslenskri krónu, samkvæmt gengisskráningu Glitnis banka hf. og beri að miða við sölugengi bankans á viðkomandi gjaldmiðlum á útgáfudegi hvers leigureiknings.

Stefndi, J-kk-nf Þ-kk-nf, tókst á hendur óskipta sjálfskuldarábyrgð á fullum efndum samkvæmt samningi nr. 440221-003.

Leigutaki greiddi umsamdar greiðslur til 15. janúar 2008.

III

Stefnandi byggir kröfur sínar á því að stefndu hafi ekki fengist til að greiða gjaldfallnar greiðslur þrátt fyrir áskoranir hans þar um. Hið leigða tæki var tekið af leigutaka hinn 10. apríl 2008 og miðast uppgjör við þann dag. Stefnandi kveður verðmæti hins leigða tækis að frádregnum kostnaði vera 2.770.372 krónur. Sé því skuld stefndu, miðað við 10. apríl 2008, reiknuð samkvæmt 16. gr. samningsins, eftirgreind.

Gjaldfallnar leigugreiðslur og aðrar greiðslur:

15.01.2008 kr. 54.738

15.02.2008 kr. 60.216

15.03.2008 kr. 63.146

15.04.2008 kr. 8.345

Samtals gjaldfallnar greiðslur kr. 186.445

Gjaldfelldar leigugreiðslur kr. 4.711.868

Andvirði leigumunar til lækkunar kr. -2.770.372

Samtals kr. 2.127.941

Reikningur með gjalddaga 10. apríl 2008, að fjárhæð 8.345 krónur, sé vegna bifreiðagjalda fyrir tímabilið 01.01.2008 til 10. apríl 2008, auk gjalda samkvæmt gjaldskrá Glitnis fjármögnunar.

Innheimtukostnaður, sem dreginn sé frá andvirði leigumuna, sé kostnaður vegna innheimtu, sem hafist hafi áður en leigusamningnum hafi verið rift.

Nafni Glitnis banka hf. hefur nú verið breytt í Nýja Glitni, sem tekið hafi við aðild málsins.

Um lagarök vísar stefnandi til kröfu- og samningaréttarins.

Kröfu um dráttarvexti byggir stefnandi á III. kafla laga nr. 38/2001, um vexti og verðtryggingu, með síðari breytingum.

Kröfu um málskostnað byggir stefnandi á 1. mgr. 130. gr. laga nr. 91/1991, um meðferð einkamála

IV

Stefndi byggði frávísunarkröfu sína á því, að málið væri vanreifað, þar sem stefnandi hefði við gjaldfellingu samningsins gefið upp, að ógjaldfallnar eftirstöðvar samningsins hefðu numið 4.711.868 krónum. Engin gögn eða skýringar séu um breytingar og hækkun á skuldinni frá því lánið var tekið uns það hafi verið gjaldfellt. Einnig sé algjörlega vanreifað hvernig fundið sé verðmæti bifreiðarinnar, sem ganga eigi upp í skuld, samkvæmt samningi aðila.

Stefndu mótmæla, sem allt of lágri og ósanngjarnri, einhliða ákvörðun stefnanda um verðmæti bifreiðarinnar, 2.770.372 krónur, án nokkurra gagna og rökstuðnings. Í skilmálum kaupleigusamningsins, sé ákvæði um hvernig meta skuli verðmæti bifreiða ef til riftunar kemur. Stefndu hafi gert athugasemdir við verðákvörðun stefnanda og óskað eftir endurskoðun á verðlagningunni. Ekki hafi þá tekist að finna löggiltan bílasala til að yfirfara mat Glitnis og því hafi stefndu, í greinargerð, áskilið sér rétt til að láta dómkveðja matsmann til að meta hæfilegt andvirði bifreiðarinnar hinn 10. apríl 2008, sem kæmi til lækkunar á skuld stefndu við stefnanda.

Stefndi, J-kk-nf Þ-kk-nf, byggði sýknukröfu sína á því, að stefnanda hafi ekki boðið stefndu að undirgangast greiðslumat og sé það ekki í samræmi við samkomulag Samtaka banka og verðbréfafyrirtækja f.h. aðildarfélaga sinna, upphaflega gert árið 1998, en endurnýjað 1. nóvember 2001. Skuldbindingar sem stefndi, sem ábyrgðarmaður, hafi tekið á sig séu mjög miklar og langt umfram venjulega greiðslugetu. Dómafordæmi séu fyrir því að bregðist lánastofnun þeirri skyldu að kynna ábyrgðarmanni innihald og þýðingu ábyrgðar svo og að bjóða jafnframt greiðslumat, öðlist ábyrgðaryfirlýsingin ekki gildi og leiði það til sýknu ábyrgðarmanna. Í því máli, sem hér um ræði hafi ábyrgðarfjárhæðin orðið rúmlega tvær milljónir á rúmum 8 mánuðum, umfram verðmæti bifreiðarinnar sem keypt var og átt hafi að tryggja skuldina.

Um lagarök vísa stefndu til meginreglna kröfuréttar og samningaréttar.

V

Þingsókn féll niður af hálfu stefndu hinn 24. nóvember sl., eftir að þeir höfðu skilað greinargerð, og voru þeir þó löglega boðaðir til réttarhaldsins. Í því þinghaldi var bókað eftir stefnanda að hann mótmælti öllum kröfum og málsástæðum stefndu, sem færu í bága við málsástæður hans.

Krafa stefnanda er vegna bílaleigusamnings, sem liggur frammi í málinu og aðilar hafa undirritað. Ómótmælt er að samningurinn fór í vanskil í febrúar 2008, og hefur ekki verið greitt af honum síðan. Í samræmi við ákvæði fyrrgreinds samnings var hann því gjaldfelldur og stefndu krafðir um eftirstöðvar að frádregnu verðmæti bifreiðarinnar, eins og að framan er lýst.

Eins og áður greinir féll þingsókn féll niður af hálfu stefndu undir rekstri málsins. Verður málið því dæmt samkvæmt framlögðum skjölum skilríkum.

Í greinargerð kröfðust stefndu frávísunar málsins og byggðu á því að málið væri vanreifað. Dómari telur að málatilbúnaður stefnanda sé ekki með þeim hætti að vísa beri því frá dómi með eða án kröfu.

Stefndu mótmæltu kröfum stefnanda í greinargerð. Þar sem þingsókn féll niður af hálfu stefndu, án þess að þeir legðu fram gögn eða styddu fullyrðingar sínar á annan hátt, verður ekki, gegn andmælum stefnanda, fallist á sýknukröfu þeirra. Með því að kröfur stefnanda eru í samræmi við skjöl og skilríki verða kröfur hans teknar til greina eins og þær eru fram settar.

Eftir þessari niðurstöðu ber að dæma stefndu til þess að greiða stefnanda málskostnað, sem þykir hæfilega ákveðinn 250.000 krónur, þ.m.t. virðisaukaskattur.

H-kvk-nf Þ-kvk-nf héraðsdómari kvað upp dóm þennan.

D Ó M S O R Ð :

Stefndu, K-kk-nf R-kk-nf G-kk-nf, og J-kk-nf Þ-kk-nf B-kk-nf, greiði in solidum, Nýja Glitni banka hf. f.h. Glitnis fjármögnunar, 4.898.313 krónur, ásamt dráttarvöxtum, samkvæmt 1. mgr. 6. gr. laga nr. 38/2001, af 54.738 krónum frá 15. janúar 2008 til 15. febrúar 2008, en af 114.954 krónum frá þeim degi til 15. mars 2008, en af 178.100 krónum frá þeim degi til 10. apríl 2008, en af 4.898.313 krónum frá þeim degi til greiðsludags, allt að frádregnum innborgunum að fjárhæð 2.770.372 krónur, sem greidd var 10. apríl 2008.

H-kvk-nf Þ-kvk-nf